亞馬遜河豚

亞馬遜河豚係亞馬遜河同奧里諾科河流域特有物種，亦係體型最大嘅淡水豚。

喺世界自然保護聯盟名錄中又以Amazon Dolphin、Boto Vermelho、Boto Cor-de-Rosa、Bouto、Bufeo、Dauphin de l'Amazone、Inia、Pink Dolphin、Pink Freshwater Dolphin、Pink Porpoise以及Tonina等別名來指稱呢個物種。

分類 

1817年Henri Marie Ducrotay de Blainville首次對呢個物種做咗典型樣本嘅描述。

1998年嘅《世界水生哺乳動物：分類與分佈》將 I. geoffrensis 編列為單獨嘅「種」，以下係三個已知「亞種」：

I.g. geoffrensis—亞馬遜盆地種群。
I.g. boliviensis—亞馬遜盆地馬德拉河流域種群。
I.g. humboldtiana—奧里諾科盆地種群。

一啲早期分類系統將 boliviensis當係另外一種。

特徵
亞馬遜河豚嘅體表顏色並唔限於粉紅色一種，重可以係暗褐色、灰色、藍灰色或者乳白色。成體典型身長2.5米，重150千克。佢嘅鰭狀前肢略向後彎曲，同驅幹相比顯得較大，雖然無背鰭，但係背部鈍三角形嘅脊狀隆起顯示出演化時遺留嘅痕跡。喙部突出，又長又尖，上下顎各有25至35隻牙，前部牙齒呈立錐狀，後部較平並有細小嘅尖銳突起。兩種牙齒分擔唔同工作，前者用嚟攫取獵物，後者用嚟咀嚼。亞馬遜河豚通常沉落河底食蝦、蟹、魚仔，有時重會捉體形較細隻嘅龜。

呢種淡水豚通常係單獨或成對生活，但有時為咗捕獵而組成多達廿幾條群體。唔似其他海豚，亞馬遜河豚嘅頸椎骨唔係連成一體嘅，佢個頭可以靈活咁轉動。雖然眼睛好細粒，但視力都算唔錯，只不過腫脹嘅下頜會擋住向下視線，有時為咗觀察需要，佢哋會將身體翻轉，改泳姿為仰泳。

保護
整體上處於危險境地嘅淡水豚之中，亞馬遜河豚嘅狀況算係最安全嘅。但即使係咁，IUCN響1994同2000年發佈嘅紅色名錄中都將佢歸入「易危」級別上。同棲息地日益萎縮嘅恒河豚、印度河豚以及新近滅絕嘅白鱀豚相比，亞馬遜河豚嘅棲息地同種群規模長期以來保持得重算穩定。但因雨林受到妨礙，一直都做唔到全面考查，估計，亞馬遜河豚嘅總數量大概係1萬條左右。

人並冇直接針對亞馬遜河豚嘅獵殺行為，但係漁民為咗防止漁業生產受到干擾，或者為咗保護漁具，有時會殺死佢哋。但未清楚呢種「被動」嘅捕殺係咪對局部種群構成威脅。由1988年開始巴西、玻利維亞以及秘魯、委內瑞拉同哥倫比亞嘅保護區已相繼立法禁止呢種行為。

亞馬遜流域同奧里諾科盆地嘅人口膨脹已經引起一啲科學家嘅憂慮。長江流域嘅水利工程直接導致了白鱀豚滅絕，而喺呢個區域，類似嘅工程亦正緊鑼密鼓咁籌劃緊。環保人士正四處奔走希望可以阻止呢個方案實施。

有報導指亞馬遜河豚因汞中毒死亡。呢類死亡事件一般發生響掘金礦附近，因為喺黃金開採期間經常以汞作為分離金同沙石嘅材料。

傳說
響亞馬遜河嘅故事裏面，亞馬遜河豚會喺夜晚變成英俊嘅青年去迷惑少女同搞大佢哋個肚，一到天光又會變返河豚嘅樣。呢個神話嘅出現，有可能係呢種河豚嘅生殖器同人類好似。

參考
  Database entry includes a lengthy justification of why this species is vulnerable
 Montgomery, Sy (2000). Journey of the pink dolphins : an Amazon quest. Simon & Schuster, 317 pages. 068484558X

Book: "粉紅色的海豚，河裏的朋友"
 Projeto Boto -  a non-profit research project that is increasing knowledge, understanding and the conservation prospects of the Amazon's two endemic dolphins - the boto (Inia geoffrensis) and the tucuxi (Sotalia fluviatilis)
 ARKive - 亞馬孫河豚的圖片和錄影 (Inia geoffrensis)
 Dolphins, Whales and Porpoises: 2002–2010 Conservation Action Plan for the World's Cetaceans. IUCN/SSC Cetacean Specialist Group 2003, Reeves et al. HTML copy of book-length report
  Convention on Migratory Species page on the Amazon Dolphin
 Walker's Mammals of the World Online - Amazon Dolphins
 Animal Info page on the Boto
 Cetacea.org page on the Boto (From the Wayback Machine)
 Virtual Explorers

鯨目